Gundel –Fórum

Draskovics Tibor, az MGYOSZ gazdasági fórumán

	 A magyar gazdaság erős és fejlődőképes – mondta a többi között Draskovics Tibor, pénzügyminiszter a Munkaadók és Gyáriparosok Országos Szövetségének gazdasági fórumán, 2004. március 4-én, a Gundel Étteremben, ahol az MGYOSZ tagjain kívül megjelentek a szövetséggel együttműködő munkaadói szervezetek  képviselői is.


A gazdasági fórumot Dr. Vadász Péter, az MGYOSZ alelnöke nyitotta meg

	 Sok mindenről kell a véleményünket elmondanunk és első sorban a Pénzügyminiszter úr véleményét és szándékai meghallgatni – mondta az alelnök-. Azért vártuk különös érdeklődéssel  a Pénzügyminiszter úr megjelenését a Munkaadók és Gyáriparosok Országos Szövetségben, mert nagyon sok aktuális egyeztetni valónk Szeretnénk módot kapni arra, hogy a jövőben ezt szűkebb körben és folyamatosan megtehessük.


Két dologra külön is szeretném felhívni figyelmet, nem utolsó sorban a Pénzügyminiszter úr figyelmét. A mai összejövetel előtt pár nappal találkoztunk a legnagyobb szakszervezeti szövetség vezetőjével, és a társadalmi béke fenntartása, az egyeztetések, a gazdaság állapota témájában rendkívül termékeny építő megbeszélést folytattunk amelyet a továbbiakban majd a Pénzügyminiszter úrral tartott megbeszéléseken ismertetni fogunk.  A másik dolog amiről a ma reggeli egyik gazdasági újságban némi csalódottsággal olvashattunk: Pénzügyminiszter úr bizottságokat hozott létre, különböző rendkívül fontos gazdasági témák kialakítására, megvitatására. Csak egyet nem értünk. Ezekben a bizottságokban hol van a 102 éves MGYOSZ? Ahol nem is az a fontos, hogy 102 éves ez a szervezet, hanem az, hogy ez a szervezet tartalmazza azt az ötvennél több szakmai szövetséget amelyek képviselik  a munkaadók problémáit és igazi véleményt alkothatnak. Hol van a többi munkaadói szervezet? Ezeknek a véleményére esetleg nem kíváncsi a minisztérium, vagy egyszerűen valami félreértésről, valamilyen tévedésről van szó. Természetesen tiszteljük a miniszter úr jogát ahhoz, hogy azokkal hozzon létre bizottságot, akikkel akar. Meglepett bennünket, hogy egyetlen szakmai érdekképviseletet egyébként nem képviselő munkaadó szervezetet tartott érdemesnek arra, hogy kiemelje. Nos erre is szeretnénk választ kapni. 

Draskovics Tibor: Felfelé ívelő pályán a magyar gazdaság

	A középtávú költségvetési terveit is ismertette Draskovics Tibor, nemrégiben megválasztott pénzügyminiszter. Koncepciója szerint a program meghatározó elemei a csökkenő újraelosztás, a csökkenő adóterhelés és növekvő ütemű fejlődés. Bevezetőjében elmondta, hogy örömmel vesz részt a magyar gazdaságot meghatározó vállalkozók képviselőivel folytatandó beszélgetésen, erős, fejlődőképes, növekvő magyar gazdaság életét meghatározó szervezetek és gazdasági vezetők fórumán. A vállalkozók véleménye iránt nyitottnak vallotta magát a pénzügyminiszter és együttműködést ajánlott a Munkaadók és Gyáriparosok Országos Szövetségének is.


              Elemi kötelessége egy gazdasággal foglalkozó kormányzati vezetőnek, Pénzügyminiszternek meg különösen – mondta a továbbiakban Draskovics Tibor -, hogy  munkája során nyitott az ajtaja és füle arra amit a vállalkozók mondanak. Minden fórumon ahol jártam ezt ígértem. Szeretném ezt most megerősíteni. A nyitott ajtó és nyitott fül az az én számomra azt jelenti, hogy folyamatos párbeszédet kell folytatnunk. Természetesen azt nem ígérhetem, hogy amit a vállalkozók kérnek az úgy lesz. Azt viszont igen, hogy minden értelmes javaslatot  végig kell gondolni, meg kell vitatni az előnyöket és hátrányokat és ha ezt más társadalmi érdekcsoportok érdekeivel, a magyar gazdaság fejlődésével józanul össze lehet hangolni, akkor azt meg kell valósítani. Nem gondolom, hogy a gazdasághoz való hozzáértés a kormány privilégiuma lenne, pláne nem a Pénzügyminisztériumé. Ez  bonyolult rendszer, ahol első sorban a szereplőkre kell figyelni. A kormány feltételeket teremthet, befolyásolhatja a szereplők gondolkodását tevékenységét, de a munkaadók és munkavállalók azok, akik az eredményeket produkálják.  Az ő érdekeiket, motivációikat kell figyelembe venni, és valahogy olyan módon alakítani a feltételeket, hogy ez előre vigye az egész országot. Ez az alapállásom. Együttműködés és párbeszéd nélkül nincs eredményes gazdaság.

       A monetáris politikával kapcsolatban a pénzügyminiszter annak a véleményének adott hangot, hogy az MNB-vel való új alapokon nyugvó együttműködés eredményeként kiszámíthatóbb lesz a forintárfolyam és a kamatszint. A kiszámítható gazdasági környezet jobb helyzetet teremt a vállalkozók számára. Az elmúlt két évben nem voltak összehangoltak a kormány gazdaságpolitikai döntései, ezért első teendőjének tartotta a miniszter, hogy új alapokra helyezze a jegybankkal való együttműködést. Ez azt jelenti, hogy az eddigieknél precízebben kell betartani a törvényszabta feltételeket, vagyis a jegybank feladatait a jegybanknak kell ellátnia, a Pénzügyminisztériumnak pedig a sajátdolgát kell végeznie, ezt pedig mindenki maga kell, hogy közvetítse a társadalom felé. Így nem lesznek „átbeszélések”, hogy ki milyen árfolyam-politikát és kamatot tart szükségesnek.

           A gazdaságról, a szereplők teljesítményéről, a lehetőségekről viszont csak a tények alapján érdemes és szabad beszélni. A magyar gazdaság legjobb szakmai meggyőződésem szerint kifejezetten erős és fejlődőképes. Ráadásul most egy felfelé ívelő szakasz kezdetén vagyunk – jelentette ki Draskovics Tibor. Ezt fontos tisztázni, mert ha ebben nem értünk egyet akkor a további lépéseink sem lehetnek helyesek. A magyar gazdaság erejének és fejlődő képességének több jól kézzel fogható bizonyítéka van. Nem arra gondolok, hogy milyen a GDP növekedése az utolsó negyedévben. Hanem inkább arra, hogy ez a gazdaság a nyugat európaihoz mérten nagyon magas növekedési ütemet tudott fenntartani akkor, amikor a gazdaságpolitika bizony nem segítette a versenyképesség erősödését, hanem 2000 –től kezdődően jó néhány lépésével rontotta azt. A bérek alakulásától az árfolyamig jó néhány lépést mutatott ebbe az irányba. A belső felhasználás növelésére irányuló gazdaság- és költségvetési politika, bizonyosan nem használt a versenyképességnek. És ezt is magas növekedési ütemmel tudta átvészelni a magyar gazdaság. Ennek az erőnek és fejlődőképességnek a jele az, hogy amikor a jóléti fordulat, az életszínvonal viszonylag gyors emelése került napirendre 2002-2003-ban ezt is elviselte a gazdaság, pedig ennek nagyon komoly anyagi terhei vannak. A magyar gazdaság fejlődőképességének bizonyítéka az is, hogy amikor a gazdaságpolitika világosan elkezdett irányt váltani, és ehhez a külső feltételek némi javulása társult, akkor erre egyértelműen a teljesítmény radikális emelkedésével válaszolt a magyar gazdaság. Ezt azt mutatja, hogy az alapok erősek, jó a szerkezet. Olyan vállalatvezetők és tulajdonosok dolgoznak, akik értik a piacgazdaság működését. Ezért vagyok szomorú, amikor egyesek egyébként a tényektől teljesen elrugaszkodva olyan negatív jelzőkkel minősítik ezt a teljesítményt, ami kifejezetten sérti mind a jelenlévőket mind pedig azokat a munkavállalókat akik végül is összehozták ezt az eredményt. Én azt hiszem, hogy dekonjunktúra idején 3 % körüli növekedési ütem - miközben két év alatt a reálbérek 25 %-al nőttek -, olyan teljesítmény amit igen is meg kell becsülni, mert hallatlan erőfeszítés van mögötte. A 3% körüli növekedés ilyen feltételek mellett szükségképpen valahol megfizetteti az árát. Ezt az árat az egyensúlyhiányok növekedésében fizettük meg. Ez nem válság, hanem megoldandó feladat. A kormány egyébként egyedül nem tudja ezt a feladatot megoldani. Annyit tud tenni, hogy úgy próbálja befolyásolni a szereplők magatartását, hogy ez a fizetési mérleg hiányának mérséklődéséhez vezessen.

A növekvő export-teljesítmény elkezdte ledolgozni az egyébként veszélyesen nagynak látszó, és ahhoz képest lényegesen kedvezőbben alakuló tavalyi fizetési mérleg hiányt. Természetesen a kormánynak egy körben van eszköze: ez a költségvetési hiány mértékének kezelése. A költségvetési hiány ügyében is realizmus szükséges. Joggal elégedetlenkedünk azért, hogy a tavalyi hiány nagyobb lett a vártnál. De nagyon örülnénk, hogyha valaki tudna mutatni még egy fejlett országot, ahol a GDP 1 %-ának megfelelő mértékben tudták mérsékelni egyik évről másikra a hiányt. Vannak Nyugat-Európában nagyon ambiciózus tervek, hogy 0,1-0,2-el mérséklődjék a túlzott hiány a fejlett országokban. Mi 2002-ről 2003-ra kb. a GDP 1 %-ával mérsékeltük a hiányt. Ez kevesebb a tervezettnél? Kevesebb. Baj, hogy kevesebb? Szerintem is baj. Egy nagy lépés? Egy nagyon nagy lépés. És ha idén teszünk még egy ugyanekkora lépést, akkor Európában valami egészen egyedülállót hajtottunk végre, amire úgy gondolom, igencsak büszkék lehetünk majd.

Figyelmeztetett arra, hogy az adócsökkentés csak olyan ütemben valósulhat meg, amilyen mértékben csökkennek az állam kiadásai. Ehhez azonban a gazdaság további dinamikus fejlődésére és az állami feladatvállalás átszervezésére van szükség. Az adócsökkentés kérdésében óvatosságra intett a miniszter – ahogy később ezzel egyet értett Széles Gábor, az MGYOSZ elnöke is -, nehogy a szlovákiai túlzásokba essünk, mert az átgondolatlan, drasztikus csökkentésnek nagyon is belátható tragikus következményei lehetnek. 

       Nem gondolom, hogy a fizetési mérleg vagy a költségvetési hiány mértéke miatt rögtön válságot és farkast kellene kiáltani. Ez természetesen lehet jó arra, hogy bizonytalanságot keltsen befektetőkben, rossz érzést az emberekben, de ez távol van a realitásoktól. 

     Jók a külső körülmények, legalábbis nem olyan mértékben kedvezőtlenek, mint korábban. Az Egyesült Államokban rendes növekedés van, Nyugat-Európában is mintha kezdene elindulni egy kis fellendülés, ráadásul úgy tűnik, hogy talán valamelyest megfordulna az euró-dollár árfolyam alakulása, ami segít az európai gazdaságnak, és ezen keresztül segít nekünk is. Tehát úgy gondolom, hogy a külső feltételek legalábbis nem kedvezőtlenek. A fő piacainkon nagyobb import keresletre, vagyis export lehetőségre lehet számítani, és ami ennél talán fontosabb, hogy újra nő a magyar gazdaság versenyképessége.

	Az a feladat, hogy tartsuk fönn az értelmes és egészséges összhangot. Nem lehet gyorsabban sem a béreket, sem a fogyasztást növelni, mint ahogy azt a gazdasági teljesítmény képes lenne alátámasztani. Sőt, egy felzárkózó gazdaságban tudomásul kell venni, hogy a termelékenység gyors növelése lehet az egyetlen eszközünk, az egyetlen hatásos eszközünk arra, hogy valóban gyorsan felzárkózzunk. A kormány néhány lépést tudatosan tett 2002-ben. 

 Ez valóban a közszférában a béreket elég gyors növekedésnek indította, de a versenyszférában nem a kormány emelte a béreket, azt a jelenlévők emelték. És mindenki, aki vállalatot vezet és béremelésről dönt.

            A kormány nem tanácsolta, hogy a bruttó bérek ilyen gyors ütemben nőjenek. Ellenkezőleg, a kormány, ha emlékszünk, azt kezdeményezte, és a parlament megszavazta, hogy az adószabályok úgy változzanak, hogy kisebb bruttó béremelkedés is nagyobb nettó keresetemelkedéshez vezessen. De úgy tűnik, és ez egy tapasztalat a jövőre nézve, hogy a piaci szereplők ezt nem vették számításba, és nem hitték el az infláció csökkenését és más logika szerint emelték a béreket. Tehát az, ami ebben az ügyben kialakult a kormány és az üzleti szféra közös felelőssége és eredménye. Attól függ, hogy honnan nézzük a dolgot. De nyilván most lezárult egy szakasz. 2004-től a bérek és teljesítmények közötti nagyon szigorú összhang időszaka következik. A kormány szigorúan elhatározta, hogy azt, amit a maga oldaláról az egészséges növekedésért tehet, azt meg is teszi. E tekintetben az, hogy 2004-ben a költségvetést úgy kiigazítottuk, hogy annak a hiánya ne fenyegesse a gazdasági növekedést, egy rövid távú gyorsan elvégzendő, ha úgy tetszik, technikai feladat. Ez persze fájdalmas, nem könnyű dolog költségvetési év közben, de ezen túl vagyunk. Erről különösebben sokat úgy gondolom nem is érdemes beszélni. Arról érdemes szólni, hogy milyen költségvetés politikát akarunk a jövőben folytatni. Olyat-e, ami magas újraelosztást, ennek következtében természetesen magas adókat tart fenn, ahol az állam eldönti, hogy milyen preferenciákat akar érvényesíteni a gazdaságban és ilyen-olyan mechanizmusokon keresztül osztogat a gazdaság szereplőinek. Bízva abban jó esetben, hogy az általa kiválasztott preferenciák a legkritikusabb pontokon tudják segíteni a növekedést és ebből valami többletfejlődési lehetőség adódik. Vagy pedig olyan gazdaság és költségvetési politikát, ami inkább az újraelosztás mérséklésén, ezen keresztül kisebb adószinttel működik, és alapvetően a piaci mechanizmusokra bízza azt, hogy hol van lehetőség nagyobb fejlődésre, hol érdemes többet befektetni, miből lesz a nagyobb profit és ezen keresztül persze az erőteljesebb gazdasági növekedés. Én úgy gondolom, hogy a kormány világosan választott ezek közül az alternatívák közül azt, ami a következő években egyszerre kívánja a költségvetés hiányát és az újraelosztás arányát is mérsékelni. Ez gazdaságfilozófiai értékválasztás dolga, de a kormány egyértelműen letette a voksát, hogy kisebb újra elosztás és kisebb adók kellenek a magyar gazdaságnak.

	 A magyar gazdaság akkor lehet sikeres, ha több teret, több levegőt adunk a vállalkozásoknak. Ez nem azt jelenti, hogy az állam minden ponton kisebb, következésképpen gyengébb és hatástalanabb lesz. Ellenkezőleg, az újraelosztás mérséklését alapvetően két módon kell elérnünk.


Egyrészt végre kell hajtani egy ésszerű szelekciót az állam által felvállalt feladatok között, mert nem az a kiadás csökkentés módja, hogy ugyanannyi vagy több feladatot kevesebb pénzből próbálunk meg egyre rosszabbul ellátni, hanem ellenkezőleg: ésszerű szelekció a feladatokban és a feladatok ellátásának módját úgy kell átalakítani - ezt akár lehet államháztartási reformnak is nevezni -, az állami feladatok ellátásának a módját úgy kell átalakítani, hogy az lényegesen nagyobb hatékonyságot, vagyis ugyanannyi pénzből több és jobb közszolgáltatást eredményezzen. 

             Miért gondolom, hogy erre van szükség? Abban azt hiszem, messzemenő társadalmi konszenzus van, hogy nekünk fel kell zárkóznunk az Európai Unió mienkénél jóval nagyobb teljesítményt nyújtó gazdaságaihoz és társadalmaihoz. Ehhez a felzárkózáshoz olyan tartalékokra van szükségünk, amitől mi gyorsabban nőhetünk, mint a versenytársaink Ez a növekedési tartalék úgy gondolom abban állhat,  hogy az állam összébb húzódik, feladatait hatékonyabban látja el. Ha úgy tetszik, piacszerűbben látjuk el a közszolgáltatásokat. Ez Nyugat-Európában is napirenden van természetesen. Lehet hallani nyugdíjreform kísérletekről, egészségügyi reform kísérletekről, arról, hogy megpróbálják az újraelosztás mértékét csökkenteni, mert ott is érzik, hogy a túlságosan szétterjeszkedő állam, a túlságosan nagy újraelosztás fékezi a gazdasági növekedést. Természetesen náluk a kényszer kisebb, nálunk a kényszer jóval nagyobb. Van egy tényező egyébként, ami segít bennünket. 1989 óta kiderült, hogy a magyar társadalom és gazdaság sokkal alkalmazkodó képesebb, mint ahogy ezt valaki feltételezte volna. Azok a változások, amik ebben az országban végbe mentek, a legmerészebb várakozásokat is felülmúlják. 15 év alatt egészséges szerkezetű fejlettnek tekinthető piacgazdaság jött létre, és ugyan jóval később, mint azt reményeink alapján feltételeztük, de napokon belül az Európai Unió tagjává válunk és ilyen módon felkapaszkodunk a világ egyik leggyorsabban és legstabilabban haladó vonatára. Ez meghaladja a várakozásokat. A magyar gazdaság és társadalom alkalmazkodó képessége nagyban segíteni fog bennünket. 

	          Az elmúlt hetekben én több helyen szövetséget ajánlottam. Szövetséget ajánlottam az üzleti szféra különböző képviselőinek, mert úgy gondolom, hogy ha valakinek, akkor első sorban az üzleti szférának, a vállalkozóknak érdekük az, hogy szövetségesei legyenek a kormánynak abban a munkában, aminek egyértelműen az a célja, hogy a vállalkozók jussanak több levegőhöz, több forráshoz és ezen keresztül persze a társadalom és az ország gyorsabban haladjon előre. 

       Ezt a szövetséget én nem jelszónak tekintem, hanem gyakorlati együttműködésnek. Örülök annak a kritikának, ami a bevezetőben elhangzott, hogy elindítottunk egyfajta gyakorlati együttműködést néhány vállalkozói szövetséggel és ebből miért vannak más vállalkozói szervezetek kizárva?

Azért örültem ennek a kritikának, mert néhány nappal ezelőtt a parlamentben egy másfajta kritikát kaptam. Ott a kritika úgy hangzott, hogy micsoda képtelenség az, hogy bizottságokban beszélgetünk ahelyett, hogy cselekednénk. Úgy gondolom, hogy előbb mérni, gondolkozni  kell és aztán cselekedni, illetve vágni.. Ha az MGYOSZ úgy gondolja - és nagyon örülök, hogy így gondolja -, hogy érdemes elkezdeni a gyakorlati együttműködést, akkor én erre csak azt tudom mondani, hogy a legnagyobb örömmel. Napok alatt az MGYOSZ szövetség vezetésével kialakítjuk azokat a munkaformákat, ahol immár darabokra szedve a különböző problémákat azzal lehet foglalkozni, hogy mit kéne még tenni 2004-ben, mit kéne előkészíteni a következő esztendőre és aztán távlatosabban. A távlatot azért is szeretném hangsúlyozni, mert nem hiszek abban, hogy lehet csak rövidtávon értelmes gazdaságpolitikát folytatni. Ahogy abban sem hiszek, hogy kormányzati ciklusokhoz vagy pénzügyminiszter cserékhez igazodóan elviselné azt a gazdaság, hogy mindig új köröket kezdjünk. Arra lenne szükség, hogy bizonyos alapkérdésekben egyetértésre jussunk. 

              Május elsejétől uniós tagország vagyunk és mint minden rendes uniós tagországnak május 15-én be kell adnunk egy konvergencia jelentést az Unióhoz. Már azoknak az országoknak, akik még nem érték el a konvergenciának azt a szintjét, amit egyébként az euró-zóna tagjai már elértek. Meg kell mondanunk, hogy milyen lesz az a pálya, amin keresztül teljesíteni tudjuk a maastrichti kritériumokat. Ez lehetne egy mindennapos házi feladat, de ennél többről van szó. Ez a konvergencia riport a foglalata lesz a középtávon folytatandó gazdaság és költségvetés politikának. Foglalat azért, mert a maastrichti kritériumok teljesítése nem azért fontos, hogy az eurót minél hamarabb be lehessen vezetni. Ez egy kellemes mellékhatás. Azért fontos, mert azoknak a körülményeknek, feltételeknek a létrehozataláról szól, amik egyébként a fenntartható és gyors gazdasági fejlődéshez leginkább szükségesek. Alacsony infláció, alacsony kamatok, kis költségvetési hiány és a gyermekeinkért érzett felelősség miatt a minél kisebb állami eladósodás. Ez tehát olyan cél, amiről nyilván nincsen semmiféle vita. Se a gazdaság szereplői, se a politikai erők között. Abban lehet vita, hogy milyen úton lehet eljutni ezekhez a feltételekhez. Erről kell nekünk bizottságokban, konferenciákon meg zárt dolgozószobákban sokat beszélgetni. Ezt kezdtük most el, és amikor átadjuk május közepén ezt a konvergencia riportot, akkor ennek olyan dokumentumnak kell lennie, ami minél nagyobb arányban nemzeti konszenzust tükröz a gazdaság és költségvetés politika alapkérdéseiben. 

        Olyan programot szeretnék kialakítani - és ez válasz azokra a felvetésekre is, amik egyébként számomra teljesen érthető módon az adók azonnali, radikális és minden részletre kiterjedő csökkentését követelik különös hangsúllyal a társasági adóra, helyi iparűzési adóra, TB járulékra, az SZJA-ra és minden másra -, ami világossá teszi, hogy amikor mondjuk 2006-ban ennyivel tudunk lemenni a kiadásokban, akkor ezt fogjuk tenni az adókban. És előre definiáljuk, hogy mekkora lépés ez az egyik oldalon, mekkora lépés a másikon, és azt az adórendszer melyik elemében milyen léptékben akarjuk végrehajtani. Ettől kezdve, aki arról beszél, hogy mégis költsünk egy kicsit többet, az egyidejűleg arról fog beszélni, hogy mégse tegyük meg azt a lépést az adórendszerben. Természetesen nem gondolom, hogy a kormánynak egyetlen dolga az, hogy a költségvetést méretezze, és valahogy beállítsa az adókat. Egyetlen fejlett piacgazdaságban sem érheti be a kormány ennyivel. Egy felzárkózóban lévő piacgazdaságban végképp nem. A kormánynak igenis van teendője a gazdaság működési feltételeinek alakításában, ennél kézzel foghatóbb módon is. Van néhány teendő, amit részben elkezdtünk, részben most kéne komolyan venni. Az egyik az infrastruktúra fejlesztése. A kormány elindított egy soha nem látott ütemű autópálya programot. Ez nagyon nehéz döntés volt, mert világos, hogy ha komolyan vesszük az autópálya-építést, akkor ezzel jelentős forrásokat vonunk el vagy a gazdaság vagy a társadalompolitika más területeitől. Az a program, hogy 2006-ra Miskolcra, Debrecenbe, Nyíregyházára, Szegedre, Dunaújvárosba elviszi az autópályákat. úgy, hogy közben az autópálya gerinc hálózat jó néhány más eleme is épül tovább. Többek között autópálya épül Dunaújváros és Pécs, illetve a határ között, épül Balatonszentgyörgy és a határ között. Ez egy olyan program, ami a gyors jövőbeni fejlődés egyik zálogát teremti meg. Lehetne említeni az árvízvédelmet, a Vásárhelyi tervet, a szennyvíz hálózat fejlesztését. Tehát határozott lépésekkel indultunk abba az irányba, hogy az infrastrukturális lemaradást behozzuk. Még legalább tíz évig ez az állam egyik alapvető feladata lesz. 

	Az infrastruktúra fejlesztésén kívül érdemes építenünk hazai adottságainkra. S ezt a kormánynak nagyon tudatosan, az üzleti szférával együttműködve kell tennie.  Az egyik ilyen,  az Magyarország földrajzi fekvéséből adódó lehetőségek kihasználása, első sorban a logisztikai és kapcsolódó szolgáltatások fejlesztése terén. Annyi hátrányunk volt a történelem során ebből a földrajzi fekvésből, most jó lenne üzleti hasznot kovácsolni belőle.

Támogatni kell logisztikai központok fejlesztését. Úgy átalakítani az áfa törvényt, erről hétfőn lesz a szavazás, ami vonzóvá teszi azt, hogy az Európai Unióba kívülről bejövő importot Magyarországon vámkezeljék. Mert ha itt vámkezeltetik, akkor itt lehet hozzá kapcsolódó szállítási, logisztikai és egyéb szolgáltatásokat eladni. És hogyha ilyen szolgáltatásokat eladunk, az nyilván erősíti a tőkevonzó képességet, mert akkor érdemes itt olyan feldolgozó ipari kapacitásokat is létrehozni, amelyek mondjuk Távol-Keletről érkező rész egységek itteni össze szerelését végzik el. Egy másik ilyen terület, ahol szerintem bizonyosan van teendő az az idegenforgalom. Ezen belül is a gyógy-idegenforgalom, egészség turizmus ügye. Nagyon szépek az eredmények, hosszabb időtávon és kicsit elszomorítóak 2003-ban. Szeretnénk erre is, ahogy egyébként a logisztikai ügyekre egy olyan programot készíteni, ahol a kormányzati lépések szervesen összekapcsolódnak az üzleti szféra, magánvállalkozás erőfeszítéseivel és összehangolt módon képesek az ország idegenforgalmi vonzerejét fejleszteni. 

              A hazai adottságok jobb kihasználásának egy harmadik iránya lehet a meglévő szellemi kapacitások jobb kihasználása. Első sorban arra gondolok, hogy a nagy egyetemi centrumokhoz kapcsolódóan olyan, modern szóval tudásközpontok kialakítását segítsük ahol adott az egyetemi kutató fejlesztő kapacitás, a nagyon jelentős értelmiségi réteg. A külföldi vagy hazai magántőke, kutatásfejlesztés, speciális gyártás iránti igény, jól összekapcsolódhat végre nemcsak Budapesten, hanem az ország más fejlődésre és fejlesztésre legalább annyira érdemes részében is elindul egy ilyen típusú nem pusztán a képzetlen munkaerő olcsóságára alapozó, hanem a nagyon komoly szellemi teljesítményre épülő munkaerő fejlesztés. 

         Még egy kérdéskörről szeretnék beszélni, ez a magyar gazdaság tőkevonzó képessége. És én a tőkevonzó képességet nem úgy értem, hogy a külföldi tőkét vonzani képessége, hanem általában a tőkét, hazait, külföldit egyaránt. Mert az ország nyitottságából ma is, az uniós tagság után még inkább az következik, hogy minden hazai befektető számára ugyanúgy nyitva áll az egész világ mint ahogy más országok befektetői számára. Bármennyire patrióta is egy befektető, azért alapvetően profit motívumok mozgatják és hogyha külföldön lát jobb befektetési lehetőségeket, oda fog menni. Következésképpen nekünk olyan feltételeket kell kialakítanunk, amiben érdemes Magyarországon befektetni magyaroknak és külföldieknek. E tekintetben az elmúlt évben a jelek kedvezőek - szeretném jelezni - minden ezzel ellentétes híresztelés ellenére is. Érdemes megnézni a számokat: a külföldi működő tőke beáramlás nagyobb volt, mint a megelőző két évben. Néhány millió euró híján másfélmilliárd euró. Ez messze nem annyi, amennyi jó lenne. De nem kiugróan rossz, sőt a megelőző évekénél lényegesen jobb adat. Rosszabb annál, mint amit a privatizáció fénykorában, a 90-es évek közepén el lehetett érni. Ezzel nem vagyok elégedett, úgy gondolom, hogy nagyon jelentős átalakításra és megerősítésre szorulnak azok az intézmények és mechanizmusok amin keresztül mi segíteni tudjuk a működő tőke beáramlást, vonzóvá tudjuk tenni az országot. A gazdasági klíma egészét - ideértve az adórendszert is -, olyanná kell tennünk, és hosszú távon olyanná kell tennünk, amit kedvező befektetési lehetőségként értékelnek mindazok, akiknek pénz van a zsebükben, vannak projektjeik, amiket szeretnének megvalósítani, és ahhoz keresnek terepet. Abban egyébként, hogy a tavalyi nettó működő tőke beáramlás viszonylag csekélynek látszik, az játszik szerepet, hogy a magyar tőkeexport jelentőssé vált. A következő években nem lesz ennyire jelentős, mert olyan nagy akvizíciók valószínűleg nem lesznek mint mondjuk a MOL, vagy az OTP régión belüli lépései. A gazdaságpolitika számára az egyik alapvető kérdés, hogy a tőkevonzó képességet fenn tudja tartani. 

Széles Gábor:  Nem szabad visszalépni!

	Széles Gábor, az MGYOSZ elnöke elmondta, hogy a jövőről való közös gondolkodásban figyelembe kell venni, hogy amikor a belső fogyasztásra alapozott fejlődés lehetőségét elvetjük, és a fenntartható fejlődés irányába mozdítjuk a gazdaságot már nem szabad az olcsó munkaerőre alapozott tömegtermelés felé keresni a megoldást, mert ez visszalépés volna, fejlődést nem hozna.




   A miniszter úr elemzése jó alap a pragmatikus együttgondolkodáshoz. Lehetővé teszi azt, hogy azokat a célokat, amelyeket az MGYOSZ közép-, hosszútávú gazdaságpolitikájában megfogalmazott, közösen megvalósítsuk. Nyilván, egy gazdasági fórum ideje kevés ahhoz, hogy részletesen megbeszéljük a közép-, hosszútávú gazdaságpolitikával kapcsolatos elképzeléseinket. Remélem, hogy a következő hetekben az együttgondolkodás fölgyorsul, és remélem azt is, hogy amikor a kormánynak el kell készítenie a konvergencia-jelentést, abba már beépülnek azok a gazdaságpolitikai elképzelések is, amit mi fontosnak tartunk. 

          A szövetség elnöke a kitörési pontok kérdésében egyetértett a miniszterrel, de hangsúlyozta, hogy a gyógyvíz-turizmus fejlesztésekor nem szabad az előző időszakhoz hasonló hibát elkövetni, nem szabad – mint azt a Széchenyi program keretében tették – ötvennél is több helyre aprózni a támogatást és csak a gyógyfürdőt, önmagában fejleszteni. Két-három mega projekt keretében – mint arról Kökény Mihály egészségügyi miniszterrel megállapodtak – komplex fejlesztést kell végrehajtani, kiépíteni a kijelölt terülteteken a fürdőkhöz vezető utakat, szállodakapacitást, kulturális infrastruktúrát és több nyelven beszélő idegenforgalmi-egészségügyi szakembergárdát képezni. A logisztikai programmal kapcsolatban felhívta a figyelmet a légi-transzport fogadására képes, meglévő, de fejlesztendő repülőtereinkre is.

       A fórum résztvevői ebben a témakörben megjegyezték, hogy sem a regionális repülőterek fejlesztésére, sem a vízi-szállítás fejlesztésére nem szánt jelentős anyagi erőforrásokat a költségvetés, s ugyancsak szűkösek a vasúti szállítás modernizációjára szánt pénzeszközök is.

       Széles Gábor kiemelte, hogy az exportorientált ágazatok fejlesztése mellett a szolgáltatásokban rejlő lehetőségeket is ki kell használni. Az ezzel párhuzamosan megvalósuló közigazgatási reform eredményeként helyreállhat az egészséges arány a közigazgatásban és a reálszférában foglalkoztatottak létszámában. Az MGYOSZ elnöke is fontosnak tartja a folyamatos párbeszédet s ennek intézményesített formáját látja szükségesnek.

      Az MGYOSZ kidolgozott egy olyan háromdimenziós mátrixot, amelynek az egyik oszlopában benne vannak a mega-projektek, tehát még egyszer: a rekreációs program, logisztika, vidékfejlesztés, agrár szféra, hagyományos export vezérelt gazdaságpolitika. A mátrix másik részében vannak a foglalkoztatás politika, tehát munkahelyek teremtése, a tőkevonzó képesség és az egyéb szociális szempontok. A mátrix harmadik dimenziójában pedig ezeknek a témaköröknek a területi megoszlása. Ha ebben együttműködést tudunk kialakítani, tehát létrehozunk egy ilyen mátrixot, akkor nemcsak a mega projekteket tudjuk a helyükre tenni, nemcsak a hosszú vagy középtávú célokat, hanem mindjárt le tudjuk bontani ezeket a célokat napi feladatokká is. 

	       És ha napi feladatokká le tudjuk bontani, akkor nyilván mérni is lehet azt, hogy hogyan haladunk ezekben a témákban előre. Arra vonatkozólag is van az MGYOSZ-nak és másik négy munkaadói szervezetnek közös elképzelése, hogy milyen informatikai rendszerre lenne szükség, ezt hogyan kell csatlakoztatni a kormányzat, illetve az MNB informatikai rendszerébe. Ehhez is kérjük miniszter úr támogatását.

          Eljött az az idő, amikor teljesen pragmatikus módon tudjuk kialakítani az együttműködést. Ilyen partnerséget szeretnénk fölajánlani a miniszter úrnak illetve a gazdasági kabinetnek. Mi abban leszünk partnerek, hogy kormányzati ciklusokon átívelő programot hozzunk létre.

                Hozzászóltak a meghívottak is

        Kassai Róbert, az IPOSZ alelnöke a többi között elmondta, messzemenően egyet ért a miniszterrel abban, hogy olyan korábbi hibákat kell helyre hozni, amelyek nem jelentenek könnyű feladatot. Ehhez nyilván minden segítséget megad az IPOSZ. A mi javaslatunk a következő – folytatta az alelnök.  - Nagyon fontos, hogy egy gazdasági stratégia ne választásokig tartson, hanem íveljen át választásokon. Nagyon fontosnak tartjuk, hogy a gazdasági stratégia koherens és mindenki számára elfogadható legyen. továbbá elismert Hisz jelen pillanatban a gazdaság megítélése belföldön és külföldön különbözik. Az volna a kérésünk, hogy olyan, érdekképviseletektől független, kormánytól független nagyon komoly magyar szakértőkből álló bizottságot hozzunk létre, amely szerepelhetne az MGYOSZ tanácsadó testületeként is. Ezt a többi érdekképviselet elfogadja, támogatja saját identitásának megtartása mellett. Ez azt jelentené, hogy ez a testület egy olyan stratégát dolgozna ki, amely nem csak a pillanatnyi tűzoltást végezné el, hanem a magyar gazdaság hosszú távú kiszámíthatóságát biztosítaná. 

         Horváth Sándor, a Magyar Építőanyag Ipari Szövetség elnöke hozzászólásában elmondta, hogy sok minden elhangzott, de a magyar építőanyag ipar, a magyar építő ipar és az ingatlan szakmát alapvetően befolyásoló lakáskérdésről  egy mondat sem. Nagyon szeretnék a vállalkozók, de azt hiszem, hogy a lakosság nagy része is, hogyha egy teljesen kiszámítható, hosszútávon tervezhető lakáspolitika és lakástámogatási rendszer lenne. Igaz, hogy a tegnap megjelent statisztikai adatok 15 éves lakáscsúcsot döntöttek, de a jelenlegi támogatási rendszerben biztos, hogy ez nincsen benne. 

Szőke Károly, a Vasas Szakszervezet elnöke megköszönte a részvételi lehetőséget, majd így folytatta: Négy fogalmat említenék: Versenyképesség, foglalkoztatás, reálpozíciók, foglalkozás egészségügy-munkabiztonság. Gondolom a gazdasági élet szereplőinek munkaadóknak, munkavállalóknak, de a kormányzatnak is ez valahol közös feladata. Sajnálom, hogy a munkavállalókat azokból a szakbizottságokba amelyek már megalakultak nem hívták meg. Szeretném azt is elmondani, hogy mi egyetértünk az MGYOSZ nagyon sok felvetésével, erről a héten tárgyaltunk és támogatjuk is ezeket. De úgy gondolom, hogy a kormányzatnak feladata van az autonóm párbeszéd megerősítésében. 

Vadász György, az OKISZ alelnöke két témával foglalkozott. Az egyik a versenyképesség, a másik, a kommunikáció. Mindannyian egyetértünk abban, hogy a versenyképesség, még ha jó is akkor is javítani kell - mondta az alelnök -. Vonatkozik ez az államra, önkormányzatra, egészségügyre, társadalombiztosításra és még sorolhatnám. Ennek érdekében kérdezném, hogy az EU forrásokat minél hamarabb kellene működésbe hozni, minél hamarabb kellene, hogy tőkét termeljenek, profitot hozzanak. Ebből következően költségvetési segítséget nyújtsanak, ugyanakkor ismerve a költségvetés gondjait, problémáit 2004-re, mindössze mi a 2006-ig elérhető EU-s források 8 %-át célozzuk meg a 2004-es esztendőben. A másik a kommunikáció kérdése. Szelekció vagy államháztartási reform. 

